1Okutonda obuzaale bwa Yesu Kristo, omwijukuru wa Daudi, omwijukuru wa Abburahamu. 2Abburahamu akazaara, Isaaka, Isaaka yazaara Yakobbo, Yakobbo yazaara Yuda n'abagenzi be. 3Yuda yazaara Perezi na Zeera, nyinabo nuwe Taamali; Perezi akazaara Hezirooni, Hezirooni yazaara Ramu. 4Ramu akazaara Aminadabbu, Aminadabbu yazaara Nahasooni, Nahasooni yazaara Salumoni. 5Salumoni akazaara Bowazi, nyina nuwe Rahabbu; Bowazi yazaara Obedi, nyina nuwe Lusi; Obedi yazaara Yese, 6Yese yazaara Daudi Omukama. Daudi yazaara Solomoni hali ogu ow'akaba ali muka Uriya. 7Solomoni akazaara Rehobbowamu, Rehobbowamu yazaara Abiya, Abiya yazaara Asa. 8Asa yazaara Yehosafaati, Yehosafaati yazaara Yoramu, Yoramu akazaara Uziya. 9Uziya yazaara Yotaamu, Yotaamu yazaara Ahazi, Ahazi yazaara Hezekiya, 10Hezekiya yazaara Manaase, Manaase yazaara Amosi, Amosi yazaara Yosiya. 11Yosiya akazaara Yekoniya n'abagenzi be, omu biro baanyagiirwemu okutwarwa Bbabbulooni. 12Obu baamazire kutwarwa Bbabbulooni, Yekoniya akazaara Seyalityeri, Seyalityeri yazaara Zerubaabeli, 13Zerubaabeli yazaara Abiyudi, Abiyudi yazaara Eliyakimu, Eliyakimu yazaara Azoori. 14Azoori akazaara Zadoki, Zadoki yazaara Akimu, Akimu yazaara Eliyudi. 15Eliyudi akazaara Eryeza, Eryeza yazaara Mataani, Mataani yazaara Yakobbo. 16Yakobbo ogu nuwe yazaire Yosefu iba Mariya, nyina Yesu arukwetwa Kristo. 17Nahabweki okuruga hali Abburahamu okuhika hali Daudi haroho bwijukuru ikumi na bbuna; okuruga hali Daudi okuhika ha kutwarwa Bbabbulooni naho haroho obwijukuru ikumi na bbuna; kandi okuruga ha kutwarwa Bbabbulooni okuhika ha kuzaarwa kwa Kristo, nabwo bwijukuru bundi ikumi na bbuna. 18Eby'okuzaarwa kwa Yesu Kristo bikaba biti: Mariya nyina, obu akaba ajumbiirwe Yosefu, akazooka aina enda ya Mwoyo Ahikiriire. 19Yosefu iba, habw'okusangwa ali musaija ahikiriire, atagonze kumuhemura omu bantu, baitu yacwamu kumuleka omu nsita. 20Obu akaba naakyateekereza ebi, malaika wa Mukana yamubonekera omu kirooto naagamba ati: “Yosefu, mwijukuru wa Daudi, otatiina kugabura Mariya mukazi waawe, habwokuba atwaire enda habw'amaani ga Mwoyo Ahikiriire. 21Alizaara omwana omwojo, olimuruka ibara lye Yesu, habwokuba nuwe alijuna abantu be ebibi byabu.” 22Ebi byona bikabaho nukwo bihikirize MUKAMA ebi yagambiire omu kanwa k'omurangi ati: 23“Omwisiki empikirre alitwara enda, azaale omwana omwojo, kandi alyetwa ibara Emanueli.” (Amakuru gaalyo: Ruhanga ali na itwe.) 24Yosefu obu yasisiimukire, yakora malaika wa MUKAMA eki yamugambiire, yagabura Mariya; 25kandi atamumanye atakazaire omwana omwojo. Yosefu yamuruka ibara lye Yesu.
lug_Latn